Joseph Murray
Joseph Murray, 1919-2012, amerikansk plastikkirurg, der var professor i kirurgi ved Harvard University i Boston, USA, 1970-89. Efter hundeforsøg udførte han den første nyretransplantation i 1954; da donoren var patientens enæggede tvilling, fremkom der ingen reaktion fra immunforsvaret. Efter udvikling af lægemidler, der undertrykker immunreaktionerne, kunne han i 1961 udføre den første vellykkede nyretransplantation fra en ubeslægtet, afdød donor. Sammen med den amerikanske kræftforsker E. Donnall Thomas modtog han nobelprisen i fysiologi/medicin i 1990.